title: Komission täytäntöönpanoasetus (EU) 2019/98, annettu 21 päivänä tammikuuta 2019, tarjouskilpailun aloittamisesta rasvattoman maitojauheen ostoja varten 1 päivästä maaliskuuta 30 päivään syyskuuta 2019 kestävän julkisen interventiojakson aikana

text:
                  23.1.2019

                  FI

                  Euroopan unionin virallinen lehti

                  L 20/1

         KOMISSION TÄYTÄNTÖÖNPANOASETUS (EU) 2019/98,
         annettu 21 päivänä tammikuuta 2019,
         tarjouskilpailun aloittamisesta rasvattoman maitojauheen ostoja varten 1 päivästä maaliskuuta30 päivään syyskuuta 2019 kestävän julkisen interventiojakson aikana
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
         ottaa huomioon maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä 16 päivänä joulukuuta 2013 annetun neuvoston asetuksen (EU) N:o 1370/2013 (2) ja erityisesti sen 3 artiklan 6 kohdan,
         ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (3) ja erityisesti sen 12 artiklan 1 kohdan,
         sekä katsoo seuraavaa:

                     (1)

                     Asetuksen (EU) N:o 1308/2013 12 artiklan mukaisesti julkinen interventio on mahdollista rasvattoman maitojauheen osalta 1 päivästä maaliskuuta 30 päivään syyskuuta.

                     (2)

                     Asetuksessa (EU) N:o 1370/2013 säädetään, että rasvattoman maitojauheen kiinteään hintaan tapahtuviin ostoihin sovellettavaksi määrälliseksi rajoitukseksi asetetaan 0 tonnia vuodeksi 2019.

                     (3)

                     Asetuksen (EU) N:o 1370/2013 3 artiklan 2 kohdan mukaisesti rasvattoman maitojauheen ostoja varten on tämän vuoksi aloitettava tarjouskilpailu julkisen interventiojakson alusta lähtien vuonna 2019.

                     (4)

                     Täytäntöönpanoasetuksen (EU) 2016/1240 II osaston II luvun 3 jaksossa vahvistetaan tarjouskilpailumenettelyllä tapahtuvia ostoja koskevat säännöt.

                     (5)

                     Olisi vahvistettava täytäntöönpanoasetuksen (EU) 2016/1240 9 artiklan 1 kohdan b alakohdan mukaisesti määräaika, jossa jäsenvaltioiden on ilmoitettava kaikki hyväksyttävissä olevat tarjoukset komissiolle.

                     (6)

                     Jäsenvaltioiden olisi tehokkaan hallinnon varmistamiseksi toimitettava ilmoituksensa komissiolle komission delegoidun asetuksen (EU) 2017/1183 (4) ja komission täytäntöönpanoasetuksen (EU) 2017/1185 (5) mukaisia tietojärjestelmiä käyttäen,

               ON HYVÄKSYNYT TÄMÄN ASETUKSEN:

            1 artikla
            Tarjouskilpailumenettelyn aloittaminen
            Aloitetaan tarjouskilpailu 1 päivän maaliskuuta ja 30 päivän syyskuuta 2019 väliseksi ajaksi rasvattoman maitojauheen interventio-ostoja varten täytäntöönpanoasetuksen (EU) 2016/1240 II osaston II luvun 3 jaksossa ja tässä asetuksessa säädettyjen edellytysten nojalla.

            2 artikla
            Tarjousten jättäminen

               1.   Määräaika tarjousten jättämiselle päättyy klo 11.00 (Brysselin aikaa) kuukauden kolmantena tiistaina. Kuitenkin elokuussa tarjousten jättämisen määräaika on kuukauden neljäntenä tiistaina klo 11.00 (Brysselin aikaa).
               Jos tiistai on yleinen vapaapäivä, määräaika päättyy sitä edeltävänä työpäivänä klo 11.00 (Brysselin aikaa).

               2.   Tarjoukset jätetään jäsenvaltioiden hyväksymille maksajavirastoille (6).

            3 artikla
            Ilmoitukset komissiolle
            Täytäntöönpanoasetuksen (EU) 2016/1240 9 artiklan 1 kohdan b alakohdassa säädetty ilmoitus on tehtävä viimeistään tämän asetuksen 2 artiklassa tarkoitettuina tarjousten jättämisen päättymispäivinä klo 16.00 (Brysselin aikaa) delegoidun asetuksen (EU) 2017/1183 ja täytäntöönpanoasetuksen (EU) 2017/1185 mukaisesti.

            4 artikla
            Voimaantulo
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä tammikuuta 2019.

                  Komission puolesta,

                  puheenjohtajan nimissä

               Jerzy PLEWA

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 671.

            (2)  EUVL L 346, 20.12.2013, s. 12.

            (3)  EUVL L 206, 30.7.2016, s. 71.

            (4)  Komission delegoitu asetus (EU) 2017/1183, annettu 20 päivänä huhtikuuta 2017, Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 täydentämisestä komissiolle tiedoksiannettavien tietojen ja asiakirjojen osalta (EUVL L 171, 4.7.2017, s. 100).

            (5)  Komission täytäntöönpanoasetus (EU) 2017/1185, annettu 20 päivänä huhtikuuta 2017, Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 soveltamista koskevista yksityiskohtaisista säännöistä komissiolle toimitettavien tietojen ja asiakirjojen tiedoksiantamisen osalta sekä useiden komission asetusten muuttamisesta ja kumoamisesta (EUVL L 171, 4.7.2017, s. 113).

            (6)  Maksajavirastojen osoitteet ovat saatavilla Euroopan komission verkkosivustolla http://ec.europa.eu/agriculture/milk/policy-instruments/index_en.htm


title: Neuvoston täytäntöönpanoasetus (EU) 2019/279, annettu 18 päivänä helmikuuta 2019, Afganistanin tilanteen johdosta tiettyihin henkilöihin, ryhmiin, yrityksiin ja yhteisöihin kohdistettavista rajoittavista toimenpiteistä annetun asetuksen (EU) N:o 753/2011 11 artiklan 4 kohdan täytäntöönpanosta

text:
                  19.2.2019

                  FI

                  Euroopan unionin virallinen lehti

                  L 47/4

         NEUVOSTON TÄYTÄNTÖÖNPANOASETUS (EU) 2019/279,
         annettu 18 päivänä helmikuuta 2019,
         Afganistanin tilanteen johdosta tiettyihin henkilöihin, ryhmiin, yrityksiin ja yhteisöihin kohdistettavista rajoittavista toimenpiteistä annetun asetuksen (EU) N:o 753/2011 11 artiklan 4 kohdan täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Afganistanin tilanteen johdosta tiettyihin henkilöihin, ryhmiin, yrityksiin ja yhteisöihin kohdistettavista rajoittavista toimenpiteistä 1 päivänä elokuuta 2011 annetun neuvoston asetuksen (EU) N:o 753/2011 (1) ja erityisesti sen 11 artiklan 4 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 1 päivänä elokuuta 2011 asetuksen (EU) N:o 753/2011.

                     (2)

                     Yhdistyneiden kansakuntien turvallisuusneuvoston päätöslauselman 1988 (2011) 30 kohdan nojalla perustettu Yhdistyneiden kansakuntien turvallisuusneuvoston komitea saattoi 30 päivänä tammikuuta 2019 ajan tasalle tiedot kahden sellaisen henkilön osalta, joihin kohdistetaan rajoittavia toimenpiteitä.

                     (3)

                     Asetuksen (EU) N:o 753/2011 liite I olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 753/2011 liite I tämän asetuksen liitteen mukaisesti.

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä helmikuuta 2019.

                  Neuvoston puolesta

                  Puheenjohtaja

               F. MOGHERINI

            (1)  EUVL L 199, 2.8.2011, s. 1.

            LIITE
            Korvataan jäljempänä lueteltuja henkilöitä koskevat merkinnät seuraavasti:

               ”42)   Jalaluddin Haqqani (alias a) Jalaluddin Haqani; b) Jallalouddin Haqqani; c) Jallalouddine Haqani).

                  Arvonimi: Maulavi. Luetteloon merkitsemisen perusteet: Raja-asioiden ministeri Taleban-hallinnon aikana. Syntymäaika: a) noin 1942; b) noin 1948. Syntymäpaikka: a) Garda Sarayn alue, Waza Zadranin piiri, Paktian maakunta, Afganistan; b) Nekan piiri, Paktikan maakunta, Afganistan. Kansalaisuus: Afganistan. YK nimennyt: 31.1.2001.

                  Muita tietoja: Sirajuddin Jallaloudine Haqqanin, Nasiruddin Haqqanin ja edesmenneen Badruddin Haqqanin isä. Mohammad Ibrahim Omarin ja Khalil Ahmed Haqqanin veli. Hän on aktiivinen Taleban-johtaja. Uskotaan oleskelevan Afganistanin ja Pakistanin raja-alueella. Miram Shahin Taleban-neuvoston (shura) johtaja vuonna 2008. Kuuluu zadran-heimoon. YK:n turvallisuusneuvoston päätöslauselmasta 1822 (2008) johtunut tarkistus tehtiin 27.7.2010. Ilmoitettu kuolleen syyskuussa 2018. Linkki Interpolin ilmoitukseen YK:n turvallisuusneuvoston pakotteista: https://www.interpol.int/en/notice/search/un/1427400

                  Lisätietoja, jotka on saatu pakotekomitean toimittamasta selostuksesta luetteloon merkitsemisen perustelemiseksi:

               Jalaluddin Haqqanilla on läheiset suhteet Mohammed Omariin, ja hänellä oli läheiset suhteet edesmenneeseen Osama bin Ladeniin. Hän on Sirajuddin Jallaloudine Haqqanin, Nasiruddin Haqqanin ja edesmenneen Badruddin Haqqanin isä ja Mohammad Ibrahim Omarin ja Khalil Ahmed Haqqanin veli. Hän on aktiivinen Taleban-johtaja. Jalaluddin Haqqani toimi myös al-Qaidan ja Talebanin yhteyshenkilönä vuonna 2007. Hän oli Talebanin ”Miram Shah -neuvoston” puheenjohtaja kesäkuussa 2008.
               Hän oli alun perin islamilaisen Mwalawi Hezbi -puolueen komentaja Khostin, Paktikan ja Paktian maakunnissa. Liittyi myöhemmin Talebaniin, ja hänet nimitettiin raja-asioiden ministeriksi. Taleban-hallinnon romahdettua pakeni Talebanin ja al-Qaidan joukkojen kanssa Pohjois-Waziristaniin ja aloitti joukkojensa uudelleenryhmittämisen Afganistanin hallituksen vastaisia taisteluja varten.
               Haqqania on syytetty osallisuudesta Intian suurlähetystön pommitukseen Kabulissa vuonna 2008 ja presidentti Karzain murhayrityksestä Kabulissa aiemmin samana vuonna järjestetyn sotilasparaatin yhteydessä. Haqqani osallistui myös ministeriön rakennuksiin kohdistuneeseen iskuun Kabulissa helmikuussa 2009.
               Jalaluddin Haqqani on Haqqani-verkoston perustaja.”

               ”135)   Torek Agha (alias a) Sayed Mohammed Hashan; b) Torak Agha; c) Toriq Agha; d) Toriq Agha Sayed).

                  Arvonimi: Haji. Osoite: Pashtunabad, Quetta, Baluchistanin maakunta, Pakistan. Syntymäaika: a) 1960; b) 1962; c) Noin 1965. Syntymäpaikka: a) Kandaharin maakunta, Afganistan; b) Pishin, Baluchistanin maakunta, Pakistan. Henkilötunnus: Pakistan 5430312277059 (vilpillisesti hankittu ja Pakistanin hallituksen mitätöimä). YK nimennyt: 2.11.2015.

                  Muita tietoja: Keskeinen komentaja Talebanin sotilasneuvostossa, osallistunut varojen keruuseen Persianlahden alueelle sijoittautuneilta lahjoittajilta. Valokuva saatavilla liitettäväksi Interpolin ilmoitukseen YK:n turvallisuusneuvoston pakotteista. Ilmoitettu kuolleen marraskuussa 2018. Linkki Interpolin ilmoitukseen YK:n turvallisuusneuvoston pakotteista: https://www.interpol.int/en/notice/search/un/5905294

                  Lisätietoja, jotka on saatu pakotekomitean toimittamasta selostuksesta luetteloon merkitsemisen perustelemiseksi:

               Vuoden 2014 lopulta korkea-arvoisena Taleban-johtajana toiminut Torek Agha (Torek) on palvellut Quettan Taleban-neuvostossa (shurassa), joka on Talebanin toimintaa Etelä- ja Länsi-Afganistanissa johtava alueellinen elin, ja hän on osallistunut myös varojen keruuseen Persianlahden alueelle sijoittautuneilta lahjoittajilta.
               Torek oli vuoden 2014 lopulla jäsenenä ryhmässä, joka vastasi Talebanin johdon strategisesta suunnittelusta ja logistisista toiminnoista, ja lisäksi hän toimi keskeisenä komentajana ja Talebanin sotilasneuvoston jäsenenä sekä antoi valtuuksia Talebanin sotilasoperaatioille ja avusti niissä. Talebanin sotilasneuvosto on yksi kolmesta komentotason neuvostosta, ja sen vastuualueena on Talebanin operaatioiden valvominen ja Talebanin sotilasjohdon nimitysten hyväksyminen.
               Vuosien mittaan Torek on ollut osallisena useiden Afganistanin hallituksen virkamiesten ja heimovanhimpien murhien valtuuttamisessa. Sen lisäksi hän oli jo vuonna 2012 yksi neljästä korkea-arvoisesta Taleban-komentajasta, jotka valtuuttivat käyttämään tuntematonta kemikaalijauhetta Afganistanin hallituksen korkea-arvoisten virkamiesten murhaamiseen.
               Torek sai vuoden 2011 puolivälissä eräältä korkea-arvoiselta Taleban-johtajalta käskyn matkustaa ramadanin aikana Saudi-Arabiaan hankkimaan ulkoista rahoitusta. Vuonna 2012 Torek ja useat muut Quettan Taleban-neuvoston jäsenet valitsivat mullaheita matkustamaan Saudi-Arabiaan ja muihin arabimaihin keräämään Talebanin puolesta taloudellisia avustuksia sekä afganistanilaisilta liikemiehiltä että salakuljettajilta. Alkuvuodesta 2012 Torek sai lahjoituksen tuntemattomalta arabitukijalta, joka ohjeisti Torekia välittämään varat Talebanin nimeämälle varjokuvernöörille Uruzganin maakunnassa Afganistanissa murhaoperaatioita varten.
               Torek keräsi vuonna 2010 Talebanille noin 4 miljoonaa dollaria Persianlahden alueelle sijoittautuneilta lahjoittajilta. Hän toimitti suurimman osan näistä varoista toiselle korkea-arvoiselle johtajalle, Talebanin rahoituksen kerääjälle Gul Agha Ishakzaille (Gul Agha). Torekin vuonna 2010 Gul Aghalle suorittamien, Talebanin varainkeruuseen liittyvien siirtojen määrät ja lähteet ovat seuraavat: 1 miljoona dollaria Saudi-Arabiassa toimivilta liittolaisilta; 2 miljoonaa dollaria Qatarissa, Yhdistyneissä Arabiemiirikunnissa ja Saudi-Arabiassa toimivilta lahjoittajilta; ja 600 000 dollaria, jotka kerättiin useilta eri arabitukijoilta Qatariin tehdyn rahankeruumatkan aikana.
               Vuoden 2009 loppupuolella Torek piti hallussaan Qatarissa ja Saudi-Arabiassa oleskelevilta tuntemattomilta lahjoittajilta saatuja, Quettan Taleban-neuvoston varainhoitajalle tarkoitettuja kahta miljoonaa dollaria. Torekin Ramadanin aikana Quettan Taleban-neuvostolle keräämiä huomattavia lahjoituksia säilytettiin tuntemattomissa pakistanilaisissa pankeissa, ja ne olivat Talebanin päävarainhoitajan määräysvallassa.
               Vuoden 2006 puolivälissä Torek siirsi Taleban-taistelijoita monille operatiivisille Taleban-komentajille. Hän toimi yhtenä pääasiallisista linkeistä Talebanin johdon sekä Pakistaniin ja Afganistaniin kansainvälistä turvallisuusjoukkoa (ISAF) vastaan taistelemaan saapuneiden arabitaistelijoiden välillä.”


title: Neuvoston täytäntöönpanoasetus (EU) 2019/560, annettu 8 päivänä huhtikuuta 2019, Iranin tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun asetuksen (EU) N:o 359/2011 täytäntöönpanosta

text:
                  9.4.2019

                  FI

                  Euroopan unionin virallinen lehti

                  L 98/1

         NEUVOSTON TÄYTÄNTÖÖNPANOASETUS (EU) 2019/560,
         annettu 8 päivänä huhtikuuta 2019,
         Iranin tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun asetuksen (EU) N:o 359/2011 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Iranin tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä 12 päivänä huhtikuuta 2011 annetun neuvoston asetuksen (EU) N:o 359/2011 (1) ja erityisesti sen 12 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 12 päivänä huhtikuuta 2011 asetuksen (EU) N:o 359/2011.

                     (2)

                     Neuvoston päätöksen 2011/235/YUTP (2) uudelleentarkastelun perusteella neuvosto on päättänyt, että kyseisessä päätöksessä vahvistettuja rajoittavia toimenpiteitä olisi jatkettava 13 päivään huhtikuuta 2020.

                     (3)

                     Neuvosto on myös todennut, että asetuksen (EU) N:o 359/2011 liitteeseen I sisältyvät 51:tä henkilöä ja yhtä yhteisöä koskevat merkinnät olisi saatettava ajan tasalle.

                     (4)

                     Asetuksen (EU) N:o 359/2011 liite I olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 359/2011 liite I tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Luxemburgissa 8 päivänä huhtikuuta 2019.

                  Neuvoston puolesta

                  Puheenjohtaja

               F. MOGHERINI

            (1)  EUVL L 100, 14.4.2011, s. 1.

            (2)  Neuvoston päätös 2011/235/YUTP, annettu 12 päivänä huhtikuuta 2011, Iranin tilanteen johdosta tiettyihin henkilöihin ja yhteisöihin kohdistettavista rajoittavista toimenpiteistä (EUVL L 100, 14.4.2011, s. 51).

            LIITE
            Henkilöt

                        Nimi

                        Tunnistetiedot

                        Perusteet

                        Luetteloon merkitsemisen päivämäärä

                        ”1.

                        AHMADI-MOQADDAM Esmail

                        Syntymäpaikka: Teheran (Iran)
                        Syntymäaika: 1961

                        Entinen asevoimien yleisesikunnan päällikön vanhempi turvallisuusasioiden neuvonantaja. Iranin kansallisen poliisin päällikkö vuodesta 2005 alkuvuoteen 2015. Myös Iranin kyberpoliisin (luettelossa) päällikkö tammikuusta 2011 alkuvuoteen 2015. Poliisi teki hänen alaisuudessaan raakoja iskuja rauhanomaisia mielenosoituksia vastaan ja hyökkäsi 15. kesäkuuta 2009 yöllä väkivaltaisesti Teheranin yliopiston asuntoloihin. Nykyisin Jemenin kansaa tukevan Iranin sotilasesikunnan johtaja.

                        12.4.2011

                        2.

                        ALLAHKARAM Hossein

                        Syntymäpaikka: Najafabad (Iran)
                        Syntymäaika: 1945

                        Ansar-e Hezbollahin päällikkö ja islamilaisen vallankumouskaartin (IRGC) eversti. Yksi Ansar-e Hezbollahin perustajista. Nämä puolisotilaalliset joukot syyllistyivät äärimmäiseen väkivaltaan pyrkiessään vaientamaan opiskelijoiden ja yliopistojen liikehdinnän vuosina 1999, 2002 ja 2009.
                        Hänellä on edelleen korkea asema organisaatiossa, joka on valmis syyllistymään kansalaisiin kohdistuviin ihmisoikeusloukkauksiin, kuten naisten pukeutumisvalinnoista johtuvan naisiin kohdistuvan väkivallan edistämiseen.

                        12.4.2011

                        4.

                        FAZLI Ali

                        Basij-joukkojen apulaiskomentaja, IRGC:n Seyyed al-Shohada -joukkojen päällikkö (Teheranin maakunta) helmikuuhun 2010 saakka. Seyyed al-Shohada -joukot vastaavat Teheranin maakunnan turvallisuudesta, ja niillä oli keskeinen asema mielenosoittajiin vuonna 2009 kohdistuneissa raaoissa tukahduttamistoimissa.

                        12.4.2011

                        7.

                        KHALILI Ali

                        IRGC:n kenraali, korkeassa asemassa Sarollahin tukikohdassa. Hän allekirjoitti terveysministeriölle 26.6.2009 lähetetyn kirjeen, jossa kiellettiin asiakirjojen tai potilaskertomusten toimittaminen henkilöille, jotka olivat loukkaantuneet tai joutuneet sairaalahoitoon vaaleja seuranneiden tapahtumien yhteydessä.

                        12.4.2011

                        8.

                        MOTLAGH Bahram Hosseini

                        Armeijan komentokeskuksen ja yleisesikunnan korkeakoulun johtaja (DAFOOS). IRGC:n Seyyed al-Shohada -joukkojen entinen päällikkö (Teheranin maakunta). Seyyed al-Shohada -joukoilla oli vuonna 2009 keskeinen asema mielenosoitusten tukahduttamisen organisoinnissa.

                        12.4.2011

                        10.

                        RADAN Ahmad-Reza

                        Syntymäpaikka: Isfahan (Iran)
                        Syntymäaika: 1963

                        Hän oli aiemmin vastuussa Iranin lainvalvontajoukkojen strategisesta tutkimuskeskuksesta, joka on sidoksissa kansalliseen poliisiin. Poliisin strategisen tutkimuskeskuksen johtaja, Iranin kansallisen poliisin apulaispäällikkö kesäkuuhun 2014. Radan vastasi kansallisen poliisin apulaispäällikkönä vuodesta 2008 alkaen poliisivoimien toteuttamista mielenosoittajien pahoinpitelyistä, murhista ja mielivaltaisista pidätyksistä ja vangitsemisista. Nykyisin Irakin ”terrorismintorjuntajoukkojen” koulutuksesta vastaava IRGC:n komentaja.

                        12.4.2011

                        11.

                        RAJABZADEH Azizollah

                        Teheranin suuronnettomuuksien vaikutusten lieventämisestä vastaavan järjestön (TDMO) entinen johtaja. Teheranin poliisin päällikkönä tammikuuhun 2010 asti hän oli vastuussa poliisin väkivaltaisista hyökkäyksistä mielenosoittajia ja opiskelijoita vastaan. Suur-Teheranin lainvalvontajoukkojen komentajana Azizollah Rajabzadeh oli korkea-arvoisin henkilö, jota syytetään Kahrizakin pidätyskeskukseen liittyvistä väärinkäytöksistä joulukuussa 2009.

                        12.4.2011

                        13.

                        TAEB Hossein

                        Syntymäpaikka: Teheran (Iran)
                        Syntymäaika: 1963

                        IRGC:n tiedustelupalvelun johtaja lokakuusta 2009. Basij-joukkojen komentaja lokakuuhun 2009. Joukot osallistuivat hänen alaisuudessaan rauhanomaisten mielenosoittajien joukkopahoinpitelyihin, murhiin, pidätyksiin ja kidutuksiin.

                        12.4.2011

                        14.

                        SHARIATI Seyeed Hassan

                        Korkeimman oikeuden 28. jaoston neuvonantaja ja jäsen. Mashhadin tuomioistuimen presidentti syyskuuhun 2014. Oikeudenkäynnit on hänen alaisuudessaan käyty summittaisesti ja suljettuina istuntoina, eikä niissä ole kunnioitettu syytetyn perusoikeuksia. Niissä on hyväksytty painostuksen ja kidutuksen avulla saatuja tunnustuksia. Koska teloituspäätöksiä annettiin joukko-oikeudenkäynneissä, kuolemantuomioita määrättiin noudattamatta asianmukaisesti oikeudenmukaisia kuulemismenettelyjä.

                        12.4.2011

                        15.

                        DORRI-NADJAFABADI Ghorban-Ali

                        Syntymäpaikka: Najafabad (Iran)
                        Syntymäaika: 1945

                        Asiantuntijaneuvoston jäsen ja korkeimman johtajan edustaja Markazin (”keskisessä”) maakunnassa ja korkeimman hallinto-oikeuden presidentti. Iranin valtakunnansyyttäjä syyskuuhun 2009 saakka ja entinen Khatamin presidenttikauden aikainen tiedusteluasioiden ministeri. Iranin valtakunnansyyttäjänä määräsi ja valvoi vaalien jälkeisten ensimmäisten mielenosoitusten jälkeen järjestettyjä näytösoikeudenkäyntejä, joissa ei kunnioitettu syytettyjen oikeuksia eikä heille myönnetty asianajajia.

                        12.4.2011

                        16.

                        HADDAD Hassan (alias Hassan ZAREH DEHNAVI)

                        Entinen Teheranin vallankumoustuomioistuimen apulaisturvallisuusvastaava. Entinen tuomari, Teheranin vallankumoustuomioistuin, 26. jaosto. Vastasi vaalien jälkeiseen kriisiin liittyneistä pidätystapauksista ja uhkaili pidätettyjen perheitä säännöllisesti heidän hiljentämisekseen. Vaikutti ratkaisevasti vuonna 2009 pidätysmääräysten antamiseen pidätettyjen lähettämiseksi Kahrizakin pidätyskeskukseen. Marraskuussa 2014 Iranin viranomaiset tunnustivat virallisesti Haddadin osallisuuden pidätettyjen kuolemiin.

                        12.4.2011

                        17.

                        SOLTANI Hodjatoleslam Seyed Mohammad

                        Islamilaisen propagandajärjestön päällikkö Khorasan-Razavin maakunnassa. Mashhadin vallankumoustuomioistuimen tuomari vuoteen 2013. Oikeudenkäynnit on hänen alaisuudessaan käyty summittaisesti ja suljettuina istuntoina, eikä niissä ole kunnioitettu syytetyn perusoikeuksia. Koska teloituspäätöksiä annettiin joukko-oikeudenkäynneissä, kuolemantuomioita määrättiin noudattamatta asianmukaisesti oikeudenmukaisia kuulemismenettelyjä.

                        12.4.2011

                        18.

                        HEYDARIFAR Ali-Akbar

                        Entinen tuomari, Teheranin vallankumoustuomioistuin. Osallistui mielenosoittajien oikeudenkäynteihin. Häntä kuulusteltiin tuomioistuimessa Kahrizakin pahoinpitelyistä. Vaikutti pidätysmääräysten antamiseen pidätettyjen lähettämiseksi Kahrizakin pidätyskeskukseen vuonna 2009. Marraskuussa 2014 Iranin viranomaiset tunnustivat virallisesti Haddadin osallisuuden pidätettyjen kuolemiin.

                        12.4.2011

                        19.

                        JAFARI-DOLATABADI Abbas

                        Syntymäpaikka: Yazd (Iran)
                        Syntymäaika: 1953

                        Teheranin yleinen syyttäjä elokuusta 2009. Dolatabadin virasto asetti syytteeseen suuren määrän mielenosoittajia, joihin kuului myös joulukuussa 2009 ashura-päivän mielenosoituksiin osallistuneita. Antoi määräyksen Karroubin toimiston sulkemisesta syyskuussa 2009 ja useiden reformistipolitiikkojen pidätyksestä sekä kielsi kaksi reformistipuoluetta kesäkuussa 2010. Hänen virastonsa syytti mielenosoittajia muharebeh-rikoksista eli jumalanvastaisista rikoksista, joista seuraa kuolemantuomio, ja epäsi kuolemantuomion saaneilta oikeuden asianmukaiseen oikeudenkäyntiin. Hänen toimistonsa hyökkäsi myös reformisteja, ihmisoikeusaktivisteja ja tiedotusvälineiden edustajia vastaan ja pidätti heitä osana poliittiseen oppositioon kohdistuvia laajoja vaientamistoimia.
                        Lokakuussa 2018 ilmoitti tiedotusvälineille, että neljää pidätettyä iranilaista ympäristöaktivistia aiottiin syyttää ”korruption kylvämisestä maan päällä”, josta seuraa kuolemantuomio.

                        12.4.2011

                        20.

                        MOGHISSEH Mohammad (alias NASSERIAN)

                        Tuomari, Teheranin vallankumoustuomioistuimen presidentti, 28. jaosto. Katsotaan olevan myös vastuussa bahai-yhteisön jäsenten tuomitsemisista. On käsitellyt vaalien jälkeisiä oikeustapauksia. Määräsi epäoikeudenmukaisissa oikeudenkäynneissä pitkiä vankeusrangaistuksia yhteiskunnallisille ja poliittisille aktivisteille ja toimittajille sekä useita kuolemantuomioita mielenosoittajille sekä yhteiskunnallisille ja poliittisille aktivisteille.

                        12.4.2011

                        22.

                        MORTAZAVI Said

                        Syntymäpaikka: Meybod, Yazd (Iran)
                        Syntymäaika: 1967

                        Teheranin yleinen syyttäjä elokuuhun 2009. Teheranin yleisenä syyttäjänä antoi yleismääräyksen satojen aktivistien, toimittajien ja opiskelijoiden pidättämiseksi. Tammikuussa 2010 Mortazavin katsottiin parlamentaarisessa tutkinnassa olleen suoraan vastuussa kolmen henkilön pidätyksestä, jotka sittemmin kuolivat ollessaan pidätettyinä. Pidätettiin virasta elokuussa 2010 Iranin oikeuslaitoksen tutkittua hänen osuuttaan vaalien jälkeen hänen määräyksestään pidätettyjen kolmen miehen kuolemaan. Marraskuussa 2014 Iranin viranomaiset tunnustivat virallisesti Haddadin osallisuuden pidätettyjen kuolemiin. Iranilainen tuomioistuin vapautti hänet 19. elokuuta 2015 syytteistä, jotka liittyivät kolmen nuoren miehen kidutukseen ja kuolemaan Kahrizakin pidätyskeskuksessa vuonna 2009.

                        12.4.2011

                        24.

                        MORTAZAVI Amir

                        Oikeuslaitoksen sosiaaliasioiden ja rikostorjuntayksikön apulaispäällikkö Khorasan-Razavin maakunnassa. Mashhadin apulaissyyttäjä ainakin vuoteen 2015. Oikeudenkäynnit, joissa hän on toiminut syyttäjänä, on käyty summittaisesti ja suljettuina istuntoina, eikä niissä ole kunnioitettu syytetyn perusoikeuksia. Koska teloituspäätöksiä annettiin joukko-oikeudenkäynneissä, kuolemantuomioita määrättiin noudattamatta asianmukaisesti oikeudenmukaisia kuulemismenettelyjä.

                        12.4.2011

                        25.

                        SALAVATI Abdolghassem

                        Tuomari, Teheranin vallankumoustuomioistuimen presidentti, 15. jaosto. Teheranin tuomioistuimen tuomari. Vastuussa vaalien jälkeisistä oikeustapauksista. Johti kesällä 2009 käytyjä näytösoikeudenkäyntejä. Tuomitsi näytösoikeudenkäynneissä kuolemaan kaksi monarkistia. On määrännyt pitkiä vankeusrangaistuksia yli sadalle poliittiselle vangille, ihmisoikeusaktivistille ja mielenosoittajalle.
                        Vuoden 2018 raporteista käy ilmi, että hän jatkoi samanlaisten tuomioiden määräämistä noudattamatta asianmukaisesti oikeudenmukaisia kuulemismenettelyjä.

                        12.4.2011

                        28.

                        YASAGHI Ali-Akbar

                        Korkeimman oikeuden tuomari, 44. jaoston päällikkö. Setad-e Dieh -säätiön varatoimitusjohtaja. Ylituomari, Mashhadin vallankumoustuomioistuin (2001–2011). Oikeudenkäynnit on hänen alaisuudessaan käyty summittaisesti ja suljettuina istuntoina, eikä niissä ole kunnioitettu syytetyn perusoikeuksia. Koska teloituspäätöksiä annettiin joukko-oikeudenkäynneissä (jopa 550 kesän 2009 ja kesän 2011 välillä), kuolemantuomioita määrättiin noudattamatta asianmukaisesti oikeudenmukaisia kuulemismenettelyjä.

                        12.4.2011

                        30.

                        ESMAILI Gholam-Hossein

                        Teheranin tuomioistuimen presidentti. Iranin vankilaorganisaation entinen päällikkö. Osallistui tässä ominaisuudessa poliittisten mielenosoittajien joukkopidätyksiin ja vankilajärjestelmän puitteissa tapahtuneiden pahoinpitelyjen peittelyyn.

                        12.4.2011

                        31.

                        SEDAQAT Farajollah

                        Teheranin yleisen vankeinhoitohallinnon apulaissihteeri. Evinin vankilan johtaja (Teheran) lokakuuhun 2010 saakka, minä aikana tapahtui kidutuksia. Uhkaili ja painosti vankeja useaan otteeseen.

                        12.4.2011

                        32.

                        ZANJIREI Mohammad-Ali

                        Iranin vankilaorganisaation johtajan vanhempana neuvonantajana ja apulaisjohtajana syyllistyi vakaviin ihmisoikeusloukkauksiin vankeja kohtaan. Hallinnoi järjestelmää, jossa vankeihin kohdistui pahoinpitelyä, kidutusta ja epäinhimillistä tai halventavaa kohtelua ja jossa vankilaolot olivat erittäin huonot.

                        12.4.2011

                        33.

                        ABBASZADEH-MESHKINI Mahmoud

                        Iranin korkeimman ihmisoikeusneuvoston neuvonantaja. Entinen korkeimman ihmisoikeusneuvoston sihteeri. Entinen Ilamin maakunnan kuvernööri. Entinen sisäministeriön poliittinen johtaja. Vastasi poliittisia puolueita ja ryhmiä koskevan lain 10 artiklan mukaisen komitean päällikkönä mielenosoitusten ja muiden julkisten tapahtumien sallimisesta ja poliittisten puolueiden rekisteröinnistä.
                        Keskeytti vuonna 2010 kahden Mousaviin liittyvän reformistisen poliittisen puolueen toiminnan (Islamic Iran Participation Front ja Islamic Revolution Mujahedeen Organization). Kieltänyt vuodesta 2009 johdonmukaisesti ja jatkuvasti kaikki hallituksen vastaiset kokoontumiset eli perustuslaillisen oikeuden osoittaa mieltä, mikä on johtanut siihen, että rauhanomaisia mielenosoittajia on pidätetty kokoontumisvapautta koskevan oikeuden vastaisesti.
                        Kielsi vuonna 2009 myös oppositiolta luvan järjestää tilaisuuden niiden henkilöiden muistoksi, jotka saivat surmansa presidentinvaaleihin liittyvissä mielenosoituksissa.

                        10.10.2011

                        35.

                        AKHARIAN Hassan

                        Karadjissa sijaitsevan Radjaishahrin vankilan osasto 1:n vartija heinäkuuhun 2010. Useat entiset vangit ovat kertoneet hänen syyllistyneen kidutukseen ja estäneen vankeja saamasta hoitoa. Yksi Radjaisharin vangeista on kertonut kaikkien vartijoiden pahoinpidelleen häntä ja Akharianin olleen asiasta täysin tietoinen. Lisäksi tiedetään ainakin yhden vangin, Mohsen Beikvandin, kärsineen kaltoinkohtelusta ja kuolleen Akharianin ollessa vartijana. Beikvand kuoli syyskuussa 2010. Toiset vangit väittävät uskottavasti, että hänet surmattiin Hassan Akharianin määräyksestä.

                        10.10.2011

                        36.

                        AVAEE Seyyed Ali-Reza (alias AVAEE Seyyed Alireza)

                        Oikeusministeri. Entinen erityistutkintaviraston johtaja. Heinäkuuhun 2016 saakka apulaissisäministeri ja julkisen rekisterin päällikkö. Tuomareiden kurinpitotuomioistuimen neuvonantaja huhtikuusta 2014. Teheranin tuomioistuimen entinen presidentti. Teheranin tuomioistuimen presidenttinä syyllistynyt ihmisoikeusloukkauksiin, mielivaltaisiin pidätyksiin, vankien oikeuksien epäämiseen ja suureen määrään teloituksia.

                        10.10.2011

                        37.

                        BANESHI Jaber

                        Shirazin muutoksenhakutuomioistuimen 22. jaoston presidentti marraskuusta 2011. Shirazin syyttäjä lokakuuhun 2011. Toimi syyttäjänä vuonna 2008 Shirazin pommi-iskujen tapauksessa, jota hallinto käytti tekosyynä muiden asiaan liittymättömien henkilöiden tuomitsemiseksi kuolemaan. On määrännyt kuolemanrangaistuksia ja muita vähemmistöihin kohdistuvia vakavia rangaistuksia, jotka loukkaavat oikeudenmukaiseen oikeudenkäyntiin ja vapauteen mielivaltaisista pidätyksistä liittyviä ihmisoikeuksia.

                        10.10.2011

                        38.

                        FIRUZABADI kenraalimajuri Dr Seyeed Hasan (alias FIRUZABADI kenrm Dr Seyed Hasan; FIROUZABADI kenrm Dr Seyyed Hasan, FIROUZABADI kenrm Dr Seyed Hassan)

                        Syntymäpaikka: Mashad
                        Syntymäaika: 3.2.1951

                        Iranin asevoimien johtajana korkea-arvoisin sotilaskomentaja (1989–2016), johti kaikkia sotilasosastoja ja -toimintoja, myös islamilaista vallankumouskaartia (IRGC) ja poliisia. Hänen komentamansa joukot syyllistyivät vuonna 2009 raakoihin väkivaltaisuuksiin rauhanomaisia mielenosoittajia kohtaan ja massapidätyksiin.
                        Myös kansallisen turvallisuusneuvoston (SNCS) ja sovintoneuvoston jäsen.

                        10.10.2011

                        39.

                        GANJI Mostafa Barzegar

                        Qomin yleinen syyttäjä (2008–2017), vankiloiden pääosaston nykyinen johtaja. Hän oli vastuussa lukuisten rikoksesta epäiltyjen mielivaltaisesta pidättämisestä ja pahoinpitelystä Qomissa. Hän oli osallisena oikeusturvan vakavaan loukkaukseen, mikä on edistänyt kuolemanrangaistuksen ylenmääräistä ja kasvavaa käyttöä ja teloitusten määrän jyrkkää kasvua vuosina 2009 ja 2010.

                        10.10.2011

                        40.

                        HABIBI Mohammad Reza

                        Oikeusministeriön päällikkö Yazdissa. Isfahanin entinen apulaissyyttäjä. Osallisena oikeudenmukaisen oikeudenkäynnin epäämiseen syytetyiltä. Esimerkiksi Abdollah Fathi teloitettiin toukokuussa 2011, koska Habibi ei välittänyt hänen oikeudestaan tulla kuulluksi tai mielenterveysongelmistaan maaliskuussa 2010 käydyn oikeudenkäynnin aikana. Hän oli näin ollen osallisena oikeusturvan vakavaan loukkaamiseen ja teloitusten lukumäärän jyrkkään nousuun vuonna 2011.

                        10.10.2011

                        41.

                        HEJAZI Mohammad

                        Syntymäpaikka: Isfahan / Ispahan
                        Syntymäaika: 1956

                        IRGC:N kenraali, ollut keskeisessä asemassa Iranin vihollisten pelottelussa ja uhkailemisessa. IRGC:n Sarollah-joukkojen entinen päällikkö Teheranissa ja entinen Basij-joukkojen päällikkö. Hän oli keskeisessä asemassa vaalien jälkeisissä mielenosoittajien vaientamistoimissa vuonna 2009.

                        10.10.2011

                        43.

                        JAVANI Yadollah

                        IRGC:n poliittinen johtaja. On tehnyt useita yrityksiä sananvapauden ja vapaan keskustelun tukahduttamiseksi antamalla julkisia lausuntoja, jotka tukevat mielenosoittajien ja toisinajattelijoiden pidättämistä ja rankaisemista. Ensimmäisiä korkea-arvoisia virkamiehiä, jotka vaativat Moussavin, Karroubin ja Khatamin pidättämistä vuonna 2009. On tukenut menetelmiä, jotka rikkovat oikeutta oikeudenmukaiseen oikeudenkäyntiin, muun muassa julkisia tunnustuksia, ja julkaissut kuulusteluiden sisältöä ennen oikeudenkäyntiä. Todisteiden mukaan hän on sallinut mielenosoittajiin kohdistuneen väkivallan käytön. IRGC:n tärkeänä jäsenenä on erittäin todennäköisesti ollut tietoinen raakojen kuulustelumenetelmien käytöstä tunnustusten pakottamiseen.

                        10.10.2011

                        44.

                        JAZAYERI Massoud

                        Iranin yhdistyneiden asevoimien apulaiskomentaja, vastuussa kulttuuriasioista (eli State Defence Publicity HQ). Osallistui aktiivisesti vuoden 2009 mielenosoitusten tukahduttamistoimiin. Varoitti Kayhanin haastattelussa, että useat mielenosoittajat Iranissa ja sen ulkopuolella on tunnistettu ja joutuvat aikanaan vastuuseen. Kehottanut avoimesti ulkomaalaisten joukkotiedotusvälineiden ja Iranin opposition tukahduttamiseen. Pyysi vuonna 2010 hallitusta tiukentamaan lakeja, jotka koskevat ulkomaisten tiedotusvälineiden kanssa yhteistyötä tekeviä iranilaisia.

                        10.10.2011

                        45.

                        JOKAR Mohammad Saleh

                        Vallankumouskaartin parlamentaaristen asioiden edustaja. Yazdin maakunnan parlamentaarinen edustaja vuodesta 2011 vuoteen 2016 ja kansallisen turvallisuuden ja ulkopolitiikan parlamentaarisen valiokunnan jäsen. Basijin opiskelijajoukkojen entinen komentaja.
                        Tässä tehtävässään hän osallistui aktiivisesti mielenosoitusten tukahduttamistoimiin sekä lasten ja nuorten asenteenmuokkaukseen sananvapauden ja toisinajattelun tukahduttamisen jatkamiseksi. Kansallisen turvallisuuden ja ulkopolitiikan parlamentaarisen valiokunnan jäsenenä tuki julkisesti hallituksen vastustuksen tukahduttamista.

                        10.10.2011

                        46.

                        KAMALIAN Behrouz (alias Hackers Brain, Behrooz_Ice)

                        Syntymäpaikka: Teheran
                        Syntymäaika: 1983

                        Iranin hallintoon sidoksissa olevan Ashiyaneh-kyberryhmän johtaja. Behrouz Kamalianin perustama Ashiyaneh Digital Security on vastuussa sekä kotimaisiin hallituksen vastustajiin ja uudistusmielisiin että ulkomaisiin instituutioihin kohdistetuista laajamittaisista tietoverkkohyökkäyksistä. Kamalianin Ashiyaneh-organisaation työ on auttanut hallintoa tukahduttamaan oppositiota, mihin on liittynyt lukuisia vakavia ihmisoikeusloukkauksia.

                        10.10.2011

                        49.

                        MALEKI Mojtaba

                        Oikeusministeriön apulaispäällikkö Khorasan-Razavin maakunnassa. Kermanshahin entinen syyttäjä. Hänellä on ollut rooli Iranissa määrättävien kuolemantuomioiden suuressa lukumäärässä. Hän toimi esimerkiksi syyttäjänä tapauksessa, jossa seitsemän huumausainekaupasta tuomittua vankia hirtettiin samana päivänä, 3.1.2010, Kermanshahin keskusvankilassa.

                        10.10.2011

                        50.

                        OMIDI Mehrdad (alias Reza; OMIDI Reza)

                        Poliisin VI jaoston päällikkö, tutkintaosasto. Iranin poliisin tiedustelupalvelun entinen päällikkö. Iranin poliisin tietoverkkorikosyksikön entinen päällikkö. Vastuussa tuhansista tutkinta- ja syytetoimista, jotka koskevat internetiä käyttäviä uudistusmielisiä ja poliittisia vastustajia. Vuoden 2009 vihreän liikkeen aikana ja sen jälkeen hän oli vastuussa vakavista ihmisoikeusloukkauksista laillisia oikeuksiaan puolustavien henkilöiden oikeuksien tukahduttamiseksi, sananvapaus mukaan lukien.

                        10.10.2011

                        51.

                        SALARKIA Mahmoud

                        Teheranin ”Persepolis”-jalkapallokerhon entinen johtaja.

                        Teheranin kaupungin bensiini- ja liikennekomitean entinen johtaja. Teheranin yleisen syyttäjän sijainen vankila-asioissa vuoden 2009 protestien vaientamisen yhteydessä. Teheranin yleisen syyttäjän sijaisena hän oli välittömässä vastuussa useista viattomien, rauhanomaisten mielenosoittajien ja aktivistien pidätysmääräyksistä. Monista ihmisoikeuspuolustajien kertomuksista käy ilmi, että käytännössä kaikkia hänen määräyksestään pidätettyjä henkilöitä pidettiin eripituisia aikoja eristettyinä ilman oikeutta tavata asianajajaansa tai omaisiaan ja ilman syytettä eli heitä pidettiin tahdonvastaisesti kadoksissa. Useissa tapauksissa heidän perheilleen ei ole ilmoitettu pidätyksestä.

                        10.10.2011

                        52.

                        KHODAEI SOURI Hojatollah

                        Syntymäpaikka: Selseleh (Iran)
                        Syntymäaika: 1964

                        Kansallisen turvallisuus- ja ulkopoliittisen komitean jäsen. Lorestanin maakunnan parlamentaarinen edustaja. Ulko- ja turvallisuuspolitiikan parlamentaarisen komission jäsen. Evinin vankilan johtaja vuoteen 2012. Kidutus oli Evinin vankilassa yleinen käytäntö Sourin toimiessa sen johtajana. Osastolla 209 pidettiin useita aktivisteja vangittuina heidän vastustettuaan rauhanomaisesti vallassa olevan hallituksen toimia.

                        10.10.2011

                        54.

                        TAMADDON Morteza (alias TAMADON Morteza)

                        Syntymäpaikka: Shahr Kord-Isfahan
                        Syntymäaika: 1959

                        Teheranin maakunnan yleisen turvallisuuden neuvoston entinen johtaja. Entinen IRGC:n Teheranin maakunnan kenraalikuvernööri. Oli kuvernöörin ja Teheranin maakunnan yleisen turvallisuuden neuvoston johtajan ominaisuudessa päävastuussa kaikista IRGC:n sortotoimista Teheranin maakunnassa, myös poliittisten mielenosoitusten tukahduttamisesta kesäkuusta 2009 lähtien. Nykyisin Khajeh Nasireddin Tusi -teknologiayliopiston johtokunnan jäsen.

                        10.10.2011

                        55.

                        ZEBHI Hossein

                        Oikeuslaitoksen ensimmäinen apulaisneuvonantaja ja korkeimman oikeuden tuomari. Iranin yleisen syyttäjän sijainen (2007–2015). Tässä tehtävässään hän oli vastuussa vuoden 2009 vaalien jälkeisten mielenosoitusten jälkeen käynnistetyistä oikeustapauksista, jotka käytiin ihmisoikeuksien vastaisesti. Tässä tehtävässään hän on myös sallinut huumausainerikoksista tuomitut kohtuuttomat rangaistukset.

                        10.10.2011

                        56.

                        BAHRAMI Mohammad-Kazem

                        Hallintotuomioistuimen päällikkö. Osallistui vuonna 2009 rauhanomaisten mielenosoittajien vastaisiin tukahduttamistoimiin asevoimien oikeudellisen osaston johtajana.

                        10.10.2011

                        57.

                        HAJMOHAM-MADI Aziz

                        Tuomari Teheranin maakunnan rikostuomioistuimessa. Hän osallistui useisiin oikeudenkäynteihin mielenosoittajia vastaan, kuten Abdol-Reza Ghanbarin oikeudenkäyntiin: opettajana toiminut Ghanbari pidätettiin tammikuussa 2010 ja tuomittiin kuolemaan poliittisen toimintansa vuoksi.

                        10.10.2011

                        58.

                        BAGHERI Mohammad-Bagher

                        Etelä-Khorasanin maakunnan oikeushallinnon varapuheenjohtaja, vastuussa rikollisuuden torjunnasta. Myönsi kesäkuussa 2011, että maaliskuun 2010 ja maaliskuun 2011 välisenä aikana oli pantu täytäntöön 140 kuolemanrangaistusta, minkä lisäksi satakunta muuta kuolemanrangaistusta on tiettävästi salaa pantu täytäntöön samana aikana samaisessa Etelä-Khorasanin maakunnassa perheiden ja asianajajien tietämättä. Hän oli näin ollen osallinen oikeusturvan vakavaan loukkaamiseen, mikä on johtanut kuolemantuomioiden suureen määrään.

                        10.10.2011

                        60.

                        HOSSEINI Dr Mohammad (alias HOSSEYNI Dr Seyyed Mohammad; Seyed, Sayyed ja Sayyid)

                        Syntymäpaikka: Rafsanjan, Kerman
                        Syntymäaika: 1961

                        Entisen presidentin Mahmoud Ahmadinejadin neuvonantaja ja kovan linjan poliittisen ryhmän YEKTAn tiedottaja. Kulttuuriministeri ja islamilaisen opastuksen ministeri (2009–2013). Entisenä IRGC:n jäsenenä osallistui toimittajiin kohdistuneisiin tukahduttamistoimiin.

                        10.10.2011

                        64.

                        KAZEMI Toraj

                        EU:n luetteloon merkitsemän kyberpoliisin (Cyber Police) päällikkö. Tässä ominaisuudessa hän ilmoitti kampanjasta hakkerien rekrytoimiseksi hallituksen palvelukseen tarkoituksena internet-viestinnän valvonnan tehostaminen ja ”haitallisten” sivustojen vahingoittaminen.

                        23.3.2012

                        65.

                        LARIJANI Sadeq

                        Syntymäpaikka: Najaf (Irak)
                        Syntymäaika: 1960 tai elokuu 1961

                        Nimitetty sovintoneuvoston johtajaksi 29. joulukuuta 2018. Oikeuslaitoksen johtaja vuodesta 2009 lukien. Oikeuslaitoksen johtajan on annettava suostumuksensa ja hyväksyttävä allekirjoituksellaan jokainen rangaistus, jonka perusteena on qisas (hyvitys), hodoud (rikos Jumalaa vastaan) ja ta'zirat (rikos valtiota vastaan). Tämä sisältää kuolemanrangaistukseen, raipparangaistukseen ja amputoimiseen johtavat tuomiot. Tältä osin hän on henkilökohtaisesti hyväksynyt allekirjoituksellaan monia kuolemanrangaistuksia, jotka ovat kansainvälisten normien kanssa ristiriidassa, mukaan lukien kivityksiä, hirttoteloituksia, alaikäisten teloituksia ja julkisia teloituksia esimerkiksi niin, että vankeja on riiputettu sillalta tuhansien katsojien edessä. Näin ollen hän on vaikuttanut teloitusten suureen määrään. Hän on myös sallinut ruumiillisen rangaistuksen käsittävät tuomiot kuten amputaatiot ja hapon tiputtamisen tuomitun silmiin. Sen jälkeen kun Sadeq Larijani aloitti tehtävässään, poliittisten vankien, ihmisoikeuksien puolustajien ja vähemmistöihin kuuluvien mielivaltaiset pidätykset ovat lisääntyneet selvästi. Sadeq Larijani on myös vastuussa siitä, että oikeutta oikeudenmukaiseen oikeudenkäyntiin laiminlyödään systemaattisesti Iranin oikeusprosessissa.

                        23.3.2012

                        69.

                        MORTAZAVI Seyyed Solat

                        Syntymäpaikka: Farsan, Tchar Mahal-o-Bakhtiari (etelä) – (Iran)
                        Syntymäaika: 1967

                        Iranin toiseksi suurimman kaupungin Mashadin entinen pormestari; kaupungissa järjestetään säännöllisesti julkisia teloituksia. Entinen poliittisten asioiden apulaissisäministeri, nimitetty vuonna 2009. Tässä ominaisuudessa hän oli vastuussa laillisten oikeuksiensa, sananvapaus mukaan lukien, puolesta puhuneisiin henkilöihin kohdistettujen tukahduttamistoimien johtamisesta. Nimitettiin myöhemmin Iranin vuoden 2012 parlamenttivaalien ja vuoden 2013 presidentinvaalien vaalilautakunnan johtajaksi.

                        23.3.2012

                        73.

                        FAHRADI Ali

                        Oikeudellisten asioiden tarkastuslaitoksen ja Teheranin oikeusministeriön julkisen tarkastusosaston apulaispäällikkö. Entinen Karajin syyttäjä. Vastuussa vakavista ihmisoikeusloukkauksista, mukaan lukien toimiminen syyttäjänä oikeudenkäynneissä, joissa määrättiin kuolemanrangaistuksia. Fahradin toimiessa syyttäjänä Karajin alueella toteutettiin suuri määrä teloituksia.

                        23.3.2012

                        79.

                        RASHIDI AGHDAM Ali Ashraf (alias Ali Ashraf Rostami Aghdam)

                        Evinin vankilan entinen johtaja, nimitetty vuoden 2012 puolivälissä. Toimiessaan vankilan johtajana vankilaolot heikentyivät, ja raporteissa viitataan vankien kaltoinkohtelun lisääntymiseen. Lokakuussa 2012 yhdeksän naispuolista vankia ryhtyi nälkälakkoon vastalauseena sille, että vanginvartijat rikkoivat heidän oikeuksiaan ja kohtelivat heitä väkivaltaisesti.

                        12.3.2013

                        83.

                        JAFARI Asadollah

                        Mazandaran maakunnan syyttäjänä Jafari suositteli kuolemantuomion määräämistä tapauksissa, joissa hän toimi syyttäjänä. Tämä johti useisiin teloituksiin, myös julkisiin teloituksiin, sekä olosuhteisiin, joissa kuolemantuomio on kansainvälisten ihmisoikeuksien vastainen, myös olemalla kohtuuton ja liiallinen rangaistus. Jafari on ollut myös vastuussa laittomista pidätyksistä ja bahai-vankien oikeuksien loukkaamisesta alkaen pidättämisestä aina eristyssellissä pitämiseen tiedustelupalvelun pidätyskeskuksessa.

                        12.3.2013

                        85.

                        HAMLBAR Rahim

                        Tabrizin vallankumoustuomioistuimen 1. jaoston tuomari. Langettanut ankaria rangaistuksia azeri-vähemmistöön kuuluville ja työntekijöiden oikeuksien puolustajille ja syyttänyt heitä vakoilusta, kansallisen turvallisuuden vaarantamisesta, Iranin hallinnon vastaisesta propagandasta ja Iranin johtajan halventamisesta. Erittäin räikeä tapaus oli oikeusjuttu, jossa 20 vapaaehtoistyöntekijälle (Iranissa elokuussa 2012 tapahtuneen maanjäristyksen jälkeen) langetettiin vankeusrangaistukset yrityksistä auttaa maanjäristyksen uhreja. Oikeus tuomitsi työntekijät ”kokoontumisesta ja yhteistoiminnasta rikosten tekemiseksi kansallista turvallisuutta vastaan”.

                        12.3.2013”

                  Yhteisöt

                        Nimi

                        Tunnistetiedot

                        Perusteet

                        Luetteloon merkitsemisen päivämäärä

                        ”1.

                        Kyberpoliisi (Cyber Police)

                        Sijainti: Teheran, Iran www-sivut: http://www.cyberpolice.ir

                        Tammikuussa 2011 perustettu Iranin kyberpoliisi on Iranin islamilaisen tasavallan poliisin yksikkö, jota johti sen perustamisesta alkaen vuoden 2015 alkupuolelle saakka Esmail Ahmadi-Moqaddam (luettelossa). Ahmadi-Moqaddam on korostanut, että kyberpoliisi ryhtyy toimiin niitä vastavallankumouksellisia ja toisinajattelevia ryhmiä vastaan, jotka vuonna 2009 käyttivät internetiin perustuvaa sosiaalista mediaa protestien nostamiseksi presidentti Mahmoud Ahmadinejadin uudelleenvalintaa vastaan. Tammikuussa 2012 kyberpoliisi antoi internet-kahviloille uudet ohjeet, joissa vaaditaan käyttäjiä antamaan henkilötietonsa kahvilan omistajalle, jonka on säilytettävä tiedot kuuden kuukauden ajan samoin kuin luettelo verkkosivuista, joilla asiakas on käynyt. Säännöt edellyttävät kahvilan omistajien myös asentavan valvontakamerat ja säilyttämään tallenteet kuuden kuukauden ajan. Näiden uusien sääntöjen avulla voidaan muodostaa lokikirja, jota viranomaiset voivat käyttää jäljittääkseen aktivisteja tai muita henkilöitä, joita pidetään vaarana kansalliselle turvallisuudelle.
                        Kesäkuussa 2012 Iranin tiedotusvälineet kertoivat, että kyberpoliisi suunnittelee hyökkäystä virtuaalisia yksityisverkkoja vastaan. Kyberpoliisi pidätti 30. lokakuuta 2012 (ilman pidätysmääräystä) bloggaaja Sattar Beheshtin ”toimista kansallista turvallisuutta vastaan sosiaalisessa mediassa ja Facebookissa”. Beheshti oli arvostellut Iranin hallitusta blogissaan. Beheshti löytyi kuolleena vankisellistään 3. marraskuuta 2012, ja kyberpoliisin uskotaan kiduttaneen hänet kuoliaaksi.

                        12.3.2013”